Document ID: 32007R0712

KOMISIJOS REGLAMENTAS (EB) Nr. 712/2007
2007 m. birželio 22 d.
skelbiantis nuolatinius konkursus valstybių narių intervencinių agentūrų turimiems grūdams Bendrijos rinkoje perparduoti
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1784/2003 dėl bendro grūdų rinkos organizavimo (1), ypač į jo 6 straipsnį ir 24 straipsnio antrą pastraipą,
kadangi:
(1)
1993 m. liepos 28 d. Komisijos reglamente (EEB) Nr. 2131/93, nustatančiame intervencinių agentūrų turimų grūdų pardavimo tvarką ir sąlygas (2), numatyta, kad intervencinių agentūrų turimi grūdai turi būti parduodami konkurso tvarka, nustatant rinkos netrikdančią kainą.
(2)
Valstybės narės turi daug intervencinių kukurūzų, paprastųjų kviečių, miežių ir rugių atsargų. Siekiant patenkinti paklausą rinkose, šias valstybių narių grūdų atsargas reikėtų parduoti vidaus rinkoje. Todėl reikėtų paskelbti nuolatinius konkursus perparduoti Bendrijos rinkoje valstybių narių intervencinių agentūrų turimus grūdus. Kiekvieną iš tų konkursų reikėtų laikyti atskiru konkursu.
(3)
Reikėtų numatyti nuo Reglamento (EEB) Nr. 2131/93 leidžiančias nukrypti nuostatas dėl tinkamą įvykdymą garantuojančio užstato dydžio. Todėl reikėtų nustatyti pakankamo dydžio užstatą.
(4)
Siekiant atsižvelgti į padėtį Bendrijos rinkoje, reikėtų numatyti, kad šiam konkursui vadovautų Komisija. Be to, mažiausios pardavimo kainos pasiūlymams turi būti numatytas paskirstymo koeficientas.
(5)
Siekiant veiksmingai administruoti sistemą, reikėtų, kad Komisijos prašoma informacija būtų perduodama elektroniniu būdu. Svarbu, kad intervencinės agentūros Komisijai pateikiamame pranešime būtų užtikrintas konkurso dalyvių anonimiškumas.
(6)
Šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
I priede išvardytų valstybių narių intervencinės agentūros skelbia nuolatinius konkursus parduoti Bendrijos vidaus rinkoje jų turimus grūdus. I priede nurodyti didžiausi skirtingų grūdų, kuriuos jos gali parduoti konkursų tvarka, rūšių kiekiai.
2 straipsnis
1 straipsnyje numatyti pardavimai vyksta Reglamente (EEB) Nr. 2131/93 numatyta tvarka. Tačiau nukrypstant nuo minėto reglamento 13 straipsnio 4 dalies antros pastraipos nuostatų, nustatytas pasiūlymo užstatas yra 10 EUR už toną.
3 straipsnis
1. Pirmojo dalinio konkurso galutinis pasiūlymų pateikimo terminas baigiasi 2007 m. liepos 4 d. 13 valandą (Briuselio laiku).
Vėlesnių dalinių konkursų galutinis pasiūlymų pateikimo terminas baigiasi kiekvienos savaitės trečiadienį 13.00 valandą (Briuselio laiku), išskyrus 2007 m. rugpjūčio 1 d., 2007 m. rugpjūčio 15 d., 2007 m. rugpjūčio 22 d., 2007 m. rugsėjo 5 d., 2007 m. rugsėjo 19 d., 2007 m. spalio 3 d., 2007 m. spalio 17 d., 2007 m. spalio 31 d., 2007 m. lapkričio 14 d., 2007 m. lapkričio 28 d., 2007 m. gruodžio 12 d., 2007 m. gruodžio 26 d., 2008 m. sausio 2 d., 2008 m. sausio 16 d., 2008 m. sausio 23 d., 2008 m. vasario 6 d., 2008 m. vasario 20 d., 2008 m. kovo 5 d., 2008 m. kovo 19 d., 2008 m. balandžio 2 d., 2008 m. balandžio 16 d., 2008 m. balandžio 30 d., 2008 m. gegužės 14 d., 2008 m. gegužės 21 d., 2008 m. birželio 4 d. ir 2008 m. birželio 18 d., t. y. šiomis savaitėmis konkursai nebus vykdomi.
Pasiūlymų pateikimo paskutiniam daliniam konkursui galutinis terminas yra 2008 m. birželio 25 d. 13 valandą (Briuselio laiku).
2. Pasiūlymai turi būti pateikti atitinkamoms intervencinėms agentūroms, kurių kontaktiniai duomenys nurodyti I priede.
4 straipsnis
Pasibaigus 3 straipsnio 1 dalyje nustatytam pasiūlymų pateikimo terminui, konkrečios intervencinės agentūros per keturias valandas praneša Komisijai apie gautus pasiūlymus. Jeigu nebuvo pateiktas joks pasiūlymas, atitinkama valstybė narė apie tai praneša Komisijai per tą patį laikotarpį. Jei per nustatytą laikotarpį valstybės narės nenusiunčia Komisijai pranešimo apie paraiškas, Komisija mano, kad atitinkamoje valstybėje narėje nebuvo pateikta nė viena paraiška.
Pirmoje pastraipoje minėti pranešimai perduodami elektroniniu būdu remiantis II priede nustatyta forma. Komisijai perduodamos kiekvienai grūdų rūšiai skirtos atskiros formos pagal kiekvieną paskelbtą konkursą. Konkurso dalyvių tapatybė neturi būti atskleista.
5 straipsnis
1. Reglamento (EB) Nr. 1784/2003 25 straipsnio 2 dalyje nustatyta tvarka Komisija nustato mažiausią kiekvienos grūdų rūšies pardavimo kainą arba nusprendžia konkurso laimėtojo neskirti.
2. Jeigu dėl nustatytos minimalios kainos, nurodytos 1 dalyje, būtų viršytas maksimalus valstybės narės turimas kiekis, gali būti nustatytas siūlomų kiekių už mažiausią kainą paskirstymo koeficientas, siekiant atsižvelgti į toje valstybėje narėje turimą maksimalų kiekį.
6 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. birželio 22 d.

Labels: 3
17
18